Kuveito ir Lietuvos santykiai

Kuveito ir Lietuvos santykiai – dvišaliai tarptautiniai santykiai tarp Kuveito ir Lietuvos. Dvišaliai santykiai oficialiai užmegzti 1994 m. balandžio 5 d. Kuveitas Lietuvos nepriklausomybę pripažino 1991 m. rugsėjo 15 d.

Abi šalys yra Jungtinių Tautų narės. Kuveitas yra Lietuvai akreditavęs Vokietijoje reziduojantį ambasadorių, o Lietuvai Kuveitui – JAE reziduojantį ambasadorių. Santykiai vystomi ir daugiašaliu formatu – Lietuva yra akreditavusi savo ambasadorių Arabų Šalių Lygai, kurios narys yra Kuveitas. Kuveito parlamente veikia Draugystės su Lietuva grupė.

Lietuvoje 2023 m. pradžioje gyveno vienas Kuveito pilietis, o Kuveite 2014 m. gyveno 13 Lietuvos piliečių.

Santykių istorija

Pirmieji kontaktai 
Yra duomenų, kad SSRS okupacijos metais Kuveitas, kuris pats nepriklausomybę paskelbė 1961 m., palaikė ryšius su Lietuvos diplomatinėmis atstovybėmis.

Santykiai po 1991 m. 
Kuveitas Lietuvos nepriklausomybę pripažino 1991 m. rugsėjo 15 d., o dvišaliai santykiai užmegzti 1994 m. balandžio 5 d. Tais pačiais metais Kuveitas akreditavo Lietuvai savo ambasadorių. Lietuva tai padarė 2006 m., po to, kai atidarė ambasadą Egipte.

2001 m. birželio 5 d. Lietuvos Respublikos užsienio reikalų ministerijoje pasirašyta pirmoji dvišalė sutartis – Lietuvos Respublikos ir Kuveito Valstybės sutartis dėl investicijų skatinimo ir apsaugos. Sutartį pasirašė Lietuvos užsienio reikalų viceministras Oskaras Jusys ir Kuveito ambasadorius Lietuvai Faisalis Rašedas Al Ghajis, reziduojantis Vokietijoje. Kuveitas tapo pirmąja arabų valstybe, su kuria Lietuva pasirašė investicijų skatinimo ir apsaugos sutartį.

Lietuva kurį laiką Kuveite buvo dislokavusi Lietuvos kariuomenės dalinius, kurie dalyvavo tarptautinėje operacijoje Lietuvai įsitraukus i Irako karą. 2003 m. gegužės 29 d. buvo nutarta siųsti iki 130 Lietuvos karių laikotarpiui iki 18 mėnesių „siekiant užtikrinti saugumą ir stabilumą regione“ „kol bus suformuota naujoji Irako Vyriausybė“ (Kuveito kaimyninė valstybė). Taip pat į Kuveitą siųsti karo medikai ir orlaivių krovos operacijų specialistai. Dėl to derintas Lietuvos ir Kuveito Vyriausybių susitarimas dėl Lietuvos ginkluotųjų pajėgų Kuveito teritorijoje statuso, sudarytas pasikeičiant laiškais. Susitarimas abiejų šalių pasirašytas 2005 m.

2007 m. gegužę Saudo Arabijoje įvyko pirmasis dvišalis užsienio ministrų susitikimas – Europos Sąjungos ir Persų įlankos šalių bendradarbiavimo tarybos kasmetiniame ministrų lygio susitikime dalyvaujantis Lietuvos užsienio reikalų ministras Petras Vaitiekūnas susitiko su Kuveito užsienio reikalų ministru.

Dar kartą dviejų šalių ministrų susitikimas vyko 2008 m. kovo mėn., Lietuvos užsienio reikalų ministrui Petrui Vaitiekūnui kovo 17 dieną atvykus oficialaus dviejų dienų vizito į Kuveitą. Vizito metu susitiko su Kuveito ministro pirmininko pavaduotojo ir užsienio reikalų ministro pareigas einančiu šeichu Mohammad Sabah Al Salem Al Sabah, susitikimų metu daug dėmesio skiriant dvišalių ekonominių santykių su Kuveitu plėtojimo galimybėms energetikos sektoriuje, taip pat aptarta situacija Irake, Irane bei Afganistane. Suorganizuotas susitikimas su Kuveito ekonominio vystymo fondo direktoriumi Abdulvahabu Al Badeku ir aptartos Fondo galimybes prisidėti prie kelio tiesimo Afganistano Goro provincijoje, kurios atkūrimui tuo metu vadovavo Lietuva, suteikiant paskolą, ir su Kuveito prekybos ir pramonės rūmų viceprezidentu Hilalu Al Mutairiu. Kartu su ministru vyko Lietuvos verslininkų delegacija, kurioje dalyvavo UAB „Garsų pasaulis“, UAB „Ergolain“, UAB „Traidenis“, UAB „Ūkio banko investicinė grupė“ ir AB „Žemaitijos pienas“ atstovai, o kovo 18 d. atidarytas Lietuvos ir Kuveito verslo seminaras. Vienas Lietuvos delegacijos dalyvių buvo tuomet SEB banko prezidento patarėjo pareigas einantis būsimas Lietuvos prezidentas Gitanas Nausėda. Paskutinę vizito dieną ministras Petras Vaitiekūnas susitiko su Kuveito investicijų agentūros vykdomuoju direktoriumi Baderu M.Al-Sa’adu bei laikinai einančiu Kuveito Ministro Pirmininko pareigas šeichu Naseru Al Mohamedu Al-Ahmadu Al Sabahu.
2013 m. tarp Lietuvos ir Kataro pasirašyta sutartis dėl pajamų dvigubo apmokestinimo išvengimo ir mokesčių slėpimo prevencijos.

2015 m. kovo 31 d. Lietuvos Resublikos užsienio reikalų ministerijos Vystomojo bendradarbiavimo departamento direktorė Laima Jurevičienė dalyvavo Kuveite vykusioje trečioje tarptautinėje humanitarinės pagalbos aukšto lygio donorų konferencijoje, skirtoje Sirijos krizei aptarti.

2017 m. spalio 2 d. Lietuvoje viešėjo Kuveito Valstybės Nacionalinės Asamblėjos Lietuvos ir Kuveito parlamentinių ryšių grupės delegacija, kurią priėmė Lietuvos užsienio reikalų viceministras Neris Germanas. Kuveito delegacijos vadovas buvo Šuaibas Šababas Al Muvaizris. Aptartas valstybių bendradarbiavimas, abipusis palaikymu rinkimuose į Jungtinių Tautų Saugumo Tarybą, iškeltas bevizio režimo su Europos Sąjunga Kuveito piliečiams klausimas. Lietuvos viceministras paragino atidaryti Kuveito ambasadą Vilniuje ir pakartojo kvietimą Kuveito Valstybės užsienio reikalų ministrui apsilankyti Lietuvoje. Vizito metu Kuveito delegacija taip pat lankėsi Kauno mečetėje, susitiko su Kauno meru Visvaldu Matijošaičiu, Seimo pirmininko pavaduotoja Irena Degutiene, Seimo užsienio reikalų komiteto nariais, Vilniaus Universiteto Studijų prorektoriumi doc. dr. Valdu Jaskūnu.

2020 m. vasario 14 dieną ministras Linas Linkevičius dalyvavo Vokietijoje vykstančioje tarptautinėje Miuncheno saugumo konferencijoje, kurios paraštėse planuotas ministro dvišalis susitikimas su Kuveito užsienio reikalų ministru.

Švietimo, mokslo ir technologiniai mainai ir kultūrinis bendradarbiavimas 
Lietuvos ir Kuveito vyrų futbolo rinktinės iki 2021 m. gruodžio yra tarpusavyje sužaidusios dvejas rungtynes, kurių vienas laimėjo Kuveito rinktinė, o kitos pasibaigė lygiosiomis. 2021 m. jų stebėti buvo atvykęs Kuveito futbolo asociacijos prezidentas.

2010 m. spalio 15 d. Lietuvos užsienio reikalų ministerijoje surengtas seminaras „Persijos įlankos arabiškos šalys: daugialypė sociokultūrinė terpė“, kurio metu susirinkusiems verslininkams, keliautojams ir studentams pasakota apie Arabiškas Persijos įlankos šalis, tarp jų – Iraką.

Ekonominiai santykiai 
2018 m. duomenimis, prekybos apyvarta tarp Lietuvos ir Kuveito siekė 21,18 mln. eurų.

Prekybos balanse dominuoja eksportas iš Lietuvos į Kuveitą.

 Eksportas sudaro 19,81 mln. eur.
 Importas sudaro 1,37 mln. eurų.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 1994–2000 m. – Abdulazizas Abdulatifas Al Šarichas, pirmasis Kuveito ambasadorius Lietuvai (rezidavo Berlyne)
 nuo 2001 m. – Faisalis Rašedas Al Ghajis (rezidavo Berlyne)
 nuo 2007 m. – Abdulhamidas Abdula Al Avafhis (rezidavo Berlyne)
 2010-2013 m. – Musaedas Al Harunas, ketvirtasis (rezidavo Berlyne)
 nuo 2014 m. – Monteris Baderas Sulaimanas Al Eisa (rezidavo Berlyne)
 nuo 2019 m. – Nadžibas Al Baderis (reziduoja Berlyne)

Pasiuntiniai Kuveitui 
 2006–2010 m. – Ginutis Voveris, pirmasis Lietuvos ambasadorius Kuveitui (rezidavo Kaire)
 2010-2015 m. – Dainius Junevičius (rezidavo Kaire)
 2016-2021 m. – Arvydas Daunoravičius (rezidavo Kaire)
 nuo 2022 m. – Ramūnas Dovidonis (reziduoja Abu Dabyje)

Šaltiniai

Literatūra

Nuorodos 
 Kuveitas | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt)

Lietuvos diplomatiniai santykiai
Kuveitas